लगातार दूसरे दिन कोरोना के नए मामले 2 लाख के पार, 1185 मरीजों की मौत
देशभर में कोरोना से मचा हाहाकार थमने का नाम नहीं ले रहा है। लगातार दूसरे दिन 2 लाख से ज्यादा कोरोना के नए मामले सामने आए हैं।
नई दिल्ली: देशभर में कोरोना से मचा हाहाकार थमने का नाम नहीं ले रहा है। लगातार दूसरे दिन 2 लाख से ज्यादा कोरोना के नए मामले सामने आए हैं। स्वास्थ्य विभाग के आंकड़ों के मुताबिक पिछले 24 घंटे में कोरोना के 2,17,353 मामले सामने आए हैं। वहीं 1185 मरीजों की मौत हुई है। आंकड़ो के मुताबिक देशभर में अबतक कोरोना के कुल मामले 1,42,91,917 हो गए हैं। वहीं 1,25,47,866 मरीज अबतक इस संक्रमण से ठीक हो चुके हैं। मौजूदा समय में एक्टिव मामलों की संख्या 15,69,743 है। कोरोना से मरनेवालों की कुल संख्या 1,74,308  हो गई हैं। वहीं स्वास्थ विभाग के मुताबिक अबतक 11 करोड़ 72 लाख 23 हजार 509 लोगों को कोरोना की वैक्सीन दी जा चुकी है। देश में 19 सितंबर, 2020 के बाद से एक दिन में सर्वाधिक लोग मारे गए हैं। संक्रमण के मामलों में लगातार 37वें दिन वृद्धि हुई है। देश में उपचाराधीन मरीजों की संख्या बढ़कर 15,69,743 हो गई है जो संक्रमण के कुल मामलों का 10.98 प्रतिशत है जबकि स्वस्थ होने वाले लोगों की दर गिरकर 87.80 प्रतिशत रह गई है। सबसे कम 1,35,926 उपचाराधीन मरीज 12 फरवरी को थे। इस बीमारी से स्वस्थ होने वाले लोगों की संख्या बढ़कर 1,25,47,866 हो गई है और मृत्यु दर गिरकर 1.22 प्रतिशत हो गई है।भारत में कोविड-19 के मामले सात अगस्त को 20 लाख का आंकड़ा पार कर गए थे। इसके बाद संक्रमण के मामले 23 अगस्त को 30 लाख, पांच सितंबर को 40 लाख और 16 सितंबर को 50 लाख के पार चले गए थे। वैश्विक महामारी के मामले 28 सितंबर को 60 लाख, 11 अक्टूबर को 70 लाख, 29 अक्टूबर को 80 लाख, 20 नवंबर को 90 लाख और 19 दिसंबर को एक करोड़ का आंकड़ा पार कर गए थे। भारतीय आयुर्विज्ञान अनुसंधान परिषद के मुताबिक, 15 अप्रैल तक 26,34,76,625 नमूनों की जांच की जा चुकी है जिनमें से 14,73,210 नमूनों की जांच बृहस्पतिवार को की गई।